**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

E.:

Številka: 007-545/2023/2

Datum: 25. 5. 2023

**Zadeva: Izvajanje zakonodaje na področju financiranja in zasedenosti delovnih mest**

 **svetovalnih delavcev v slovenskem šolskem sistemu – mnenje ministrstva**

Zveza: vaš dopis z dne 4. 5. 2023

Spoštovani,

prejeli smo vaš dopis, kjer navajate, da se Društvo šolskih svetovalnih delavcev Slovenije (DS SDS), ki skrbi za status in primerne delovne razmere svetovalnih delavcev, pri svojem delu nemalokrat srečuje z neodzivnostjo pristojnih zavodov in organov oziroma z nedostopnostjo javno dostopnih informacij. Podatki zagotavljajo celovit pregled nad delovanjem svetovalnih služb, kot tudi zavodov (vrtcev in šol) v Republiki Sloveniji.

Menite, da bi morala obstajati zelo konkretna evidenca o številu zaposlenih svetovalnih delavcev glede na normativ za vsako posamezno javno vzgojno izobraževalno ustanovo v Sloveniji, kar je tudi podlaga za kadrovski načrt in financiranje kadrov pri pristojnem ministrstvu. Po vašem mnenju te zakonske zahteve veljajo tudi za direktorje in ravnatelje javnih vzgojno izobraževalnih zavodov, ki so dolžni redno in ažurno voditi evidenco o dejanski zasedenosti delovnih mest in evidenco o strukturi javnih uslužbencev po nazivih.

Ministrstvo za javno upravo prosite za odgovore na naslednja vprašanja:

* ali so zgoraj omenjene evidence informacije javnega značaja, in če so, ali so jih zavodi dolžni javno in ažurno objavljati ter kako (na primer na svojih spletnih straneh), in
* na kakšen način lahko do teh informacij dostopamo, če te niso javno objavljene, pa vseeno štejejo za informacije javnega značaja (na primer z zahtevami po ZDIJZ).

Zgoraj navedene informacije potrebujete zaradi izvedbe raziskave z naslovom Objektivni kazalniki za realizacijo normativov svetovalnega dela ter za pregled nad realizacijo normativov v šolski praksi.

Pristojno ministrstvo vam je na zaprosilo po posredovanju navedenih podatkov odgovorilo, da teh podatkov ne zbirajo in zato z njimi ne razpolagajo.

Ministrstvo za javno upravo (v nadaljnjem besedilu: ministrstvo) kot resorno pristojno ministrstvo za sistemsko urejanje področja dostopa do informacij javnega značaja, vam v nadaljevanju v skladu z 32. členom Zakona o dostopu do informacij javnega značaja (v nadaljnjem besedilu: ZDIJZ)[[1]](#footnote-1) posreduje pravno mnenje.

Subjekti, ki jih navajate praviloma sodijo v skupino organov po 1. členu ZDIJZ, zato za njih velja, da so informacije javnega značaja vsi dokumenti, zadeve, dosjeji, registri, evidence ali dokumentarna gradiva, s katerimi razpolagajo, informacije javnega značaja, razen izjem (npr. določenih v 5.a in 6. členu ZDIJZ). Status posameznega subjekta (ali je zavezanec) se lahko preveri v javnem Registru zavezancev za informacije javnega značaja (RZIJZ)[[2]](#footnote-2). ZDIJZ nalaga zavezancem za informacije javnega značaja dve obveznosti:

1. da informacije javnega značaja na njegovo zahtevo posredujejo prosilcu (ki je lahko katerakoli pravna ali fizična oseba, pri čemer prosilcu **ni treba izkazati pravnega interesa**),
2. da podatke, ki so v ZDIJZ taksativno navedeni[[3]](#footnote-3), objavi na svoji spletni strani.

Z uveljavitvijo 11. člena Zakona o spremembah in dopolnitvah Zakona o organizaciji in financiranju vzgoje in izobraževanja (Ur. l. RS št. 46/16; ZOFVI-K) je bila implementirana dopolnitev ZOFVI, s katero se je določil pravni temelj za vzpostavitev celovite evidence kadrov na področju vzgoje in izobraževanja. V obrazložitvi[[4]](#footnote-4) je zapisano, da se z dodanim členom vzpostavlja pravna podlaga za uporabo navedenih podatkov zaposlenih, ki jih morajo vzgojno-izobraževalni zavodi zbirati v skladu s predpisi s področja dela in kot porabniki javnih sredstev. **Možnost uporabe navedenih podatkov zaposlenih predstavlja dostop do nekaterih podatkov, ki so informacije javnega značaja, saj so zaposleni na področju vzgoje in izobraževanja javni uslužbenci,** hkrati pa tudi odpravo administrativnih ovir v vrsti upravnih postopkov (strokovni izpit, napredovanje, vpis v razvid ... ) ali izbirnih postopkih javnih razpisov. Obenem baza tovrstnih podatkov pomeni vir podatkov za kadrovske analize, načrtovanja in projekcije, potrebne za sistemsko urejanje področja vzgoje in izobraževanja. V prehodnih določbah je bil za uveljavitev 11. člena ZOFVI-K (novi poglavje »XVII.A ZBIRKE PODATKOV« ter členi 135.a, 135.b, 135.c, 135.č, 135.d in 135.e) določen rok treh let od dneva uveljavitve tega zakona.

Zakon o organizaciji in financiranju vzgoje in izobraževanja (ZOFVI)[[5]](#footnote-5) v poglavju XVII.A »Zbirke podatkov« v 135.d členu (**centralna evidenca zaposlenih na področju vzgoje in izobraževanja**) določa, da **za potrebe** opravljanja nalog, določenih s tem zakonom in predpisi, ki urejajo delovna razmerja, za potrebe odločanja o pravicah posameznika iz delovnega razmerja ter za znanstveno-raziskovalne, razvojne in statistične namene **ministrstvo, pristojno za šolstvo**, **vzpostavi, vodi, vzdržuje in nadzoruje centralno** **evidenco zaposlenih na področju vzgoje in izobraževanja** (v nadaljevanju: centralna evidenca zaposlenih). Centralna evidenca zaposlenih med drugim vsebuje tudi naslednje podatke o zaposlenih:

* vrsta in datum podelitve naziva, pridobljenega v vzgoji in izobraževanju;
* **vzgojno-izobraževalni zavod zaposlitve** (ime, sedež, odgovorna oseba);
* datum začetka in prenehanja zaposlitve v vzgojno izobraževalnem zavodu;
* vrsta in trajanje pogodbe o zaposlitvi (določen čas, nedoločen čas, polni delovni čas, krajši delovni čas, dopolnilno delo);
* pogodba o delu;
* **delovno mesto,** dodatna dela in naloge (razredništvo, mentorstvo pripravniku, tajništvo šolske maturitetne komisije) **ter posebnosti delovnega mesta** (posebne obremenitve).

Podatke za centralno evidenco zaposlenih iz drugega odstavka 135.d člena **vnašajo za svoje zaposlene vzgojno-izobraževalni zavodi in drugi izvajalci javnoveljavnih programov oziroma programov s pridobljeno javno veljavnostjo.** Vzgojno-izobraževalni zavodi in drugi izvajalci javnoveljavnih programov oziroma programov s pridobljeno javno veljavnostjo lahko uporabljajo iz centralne evidence zaposlenih le podatke o svojih zaposlenih.

**Ministrstvo**, pristojno za šolstvo, **za potrebe** odločanja o pravicah posameznika iz delovnega razmerja ali pravicah iz tega zakona uporablja podatke iz centralne evidence zaposlenih, **za ostale namene** iz prvega odstavka 135.d člena **pa uporablja** podatke iz centralne evidence zaposlenih tako, da se prikrijejo podatki o osebnem imenu, EMŠO, spolu, kraju in državi rojstva, državljanstvu ter stalnem oziroma začasnem prebivališču. Podatki iz centralne evidence zaposlenih se lahko posredujejo tudi drugim uporabnikom, **ki so za njihovo pridobitev pooblaščeni z zakonom.** **Pri znanstveno-raziskovalnem in razvojnem delu ter pri izdelavi statističnih analiz se osebni podatki iz centralne evidence zaposlenih uporabljajo in obdelujejo v anonimizirani obliki.**

**Nadalje ZDIJZ v tretjem odstavku 6. člena določa, da ne glede** na določbe prvega odstavka (11. izjem), se dostop do zahtevane informacije dovoli, če gre za podatke o porabi javnih sredstev **ali podatke, povezane z opravljanjem javne funkcije ali delovnega razmerja javnega uslužbenca,** razen v primerih iz 1. in 5. do 8. točke prvega odstavka ter v primerih, ko zakon, ki ureja javne finance ali zakon, ki ureja javna naročila, določata drugače. Dostop do zahtevane informacije se tudi dovoli, če je javni interes glede razkritja močnejši od javnega interesa ali interesa drugih oseb za omejitev dostopa do zahtevane informacije (drugi odstavek 6. člena ZDIJZ).

Zakon o sistemu plač v javnem sektorju [[6]](#footnote-6) javnost plač javnih uslužbencev ureja v IX. poglavju »Zagotavljanje javnosti, preglednosti in primerljivosti plač v javnem sektorju«. ZSPJS v 38. členu določa, da so plače v javnem sektorju javne, pri čemer **so javnosti dostopni podatki o delovnem mestu, nazivu ali funkciji, o osnovnih plačah, o dodatkih ter delu plače za delovno uspešnost, razen dodatka za delovno dobo**. Ne glede na navedeno določbo so javnosti po postopku, ki ga ureja ZDIJZ dostopni individualni podatki o znesku celotne bruto plače vsakega javnega uslužbenca in vsakega funkcionarja brez zmanjšanja za morebitne odbitke iz naslova izvršbe, kreditov ali drugih osebnih obveznosti. **Iz sodne prakse[[7]](#footnote-7) izhaja, da so podatki iz prvega odstavka 38. člena ZSPJS v povezavi s tretjim odstavkom 6. člena ZDIJZ za vsakega javnega uslužbenca (tudi poimensko) javni.**

Glede na vaše navedbe, da zgoraj navedene informacije potrebujete zaradi izvedbe raziskave z naslovom Objektivni kazalniki za realizacijo normativov svetovalnega dela ter za pregled nad realizacijo normativov v šolski praksi, in glede na odgovor pristojnega ministrstva menimo, da je treba **v konkretnem primeru uporabiti institut »ponovne uporabe informacij javnega značaja«[[8]](#footnote-8), za katerega pa veljajo nekatere posebnosti.**

Ponovna uporaba informacij javnega značaja pomeni uporabo s strani fizičnih oseb ali pravnih oseb za pridobitne ali nepridobitne namene razen za prvotni namen v okviru javne naloge, zaradi katerega so bili dokumenti izdelani. Omogočanje ponovne uporabe je javna naloga na podlagi ZDIJZ, **in se izvaja samo na podlagi pravil, ki jih ta zakon določa.**

Pri ponovni uporabi gre za oplemenitenje, nadgradnjo informacij oziroma surovih podatkov z dodano vrednostjo, kot so npr. različne statistične analize, povezovanje različnih (zbirk) podatkov, interoperabilnost, izdelava spletnih aplikacij, ipd.. Bistveno je, da so podatki v obliki, ki omogoča enostavno izdelavo novi produktov oziroma njihovo uporabo za omogočanje različnih storitev. Ustrezno je, če uporabniku organ na njegovo zahtevo posreduje surove podatke v strojno berljivem odprtem formatu, ki bi uporabniku dejansko tehnično omogočal obdelavo podatkov za željen namen. Za ponovno uporabo se najpogosteje uporabljajo celotne baze podatkov, ki jih ponovni uporabniki na različne načine obdelujejo naprej, jih povezujejo, uvajajo v različne obstoječe ali nove produkte ali programsko opremo.

Kot je bilo že navedeno je omogočanje ponovne uporabe javna naloga na podlagi ZDIJZ in se izvaja samo na podlagi pravil, ki jih določa ZDIJZ. **O zahtevi za ponovno uporabo organ odloči s pisno odločbo.** Zaradi kompleksnejše narave pravice do ponovne uporabe informacij javnega značaja se pričakuje, da mora organ v večini primerov določiti posebne pogoje za ponovno uporabo ali vsak odločiti o stroških ponovne uporabe, ki naj jih krije prosilec. **Če zavezanec prosilčevo zahtevo zavrne, lahko prosilec v 15 dneh od prejema obvestila vloži pritožbo pri Informacijskem pooblaščencu.** Če je edini pogoj ponovne uporabe navedba vira, organ ne glede na prejšnji stavek o tem napravi zgolj uradni zaznamek (22. člen ZDIJZ, torej ni potrebna posebna ugodilna pisna odločba). Če so zahtevane informacije na spletu dostopne in na voljo za ponovno uporabo v odprtem formatu in v strojno berljivi obliki, skupaj z objavljenimi pogoji za ponovno uporabo, organ prosilca napoti na ustrezno mesto in o tem napravi uradni zaznamek.

Šteje se, da metapodatki zavezancev za ponovno uporabo predstavljajo uradno besedilo z upravnega področja v smislu zakona, ki ureja avtorsko in sorodne pravice (so nevarovana dela). Ponovna uporaba metapodatkov je brezplačna in prosta. Ponovna uporaba informacij je pod enakimi drugimi pogoji dovoljena in omogočena vsem prosilcem.

**Organ** mora v čim večji meri zagotavljati informacije javnega značaja v elektronski obliki, vendar **ni dolžan** za potrebe ponovne uporabe informacij javnega značaja **zagotavljati pretvorbe** iz ene oblike v drugo ali zagotoviti izvlečkov iz dokumentov, kadar bi to pomenilo **nesorazmeren napor izven preprostega postopka ter tudi ne nadaljevati z ustvarjanjem določenih informacij samo zaradi ponovne uporabe s strani drugih organov ali drugih oseb.[[9]](#footnote-9)**

V 10. členu ZDIJZ določa vrste informacij javnega značaja, ki jih je vsak organ dolžan posredovati v svetovni splet, med drugimi tudi vse informacije javnega značaja, ki so jih prosilci zahtevali najmanj trikrat **in druge informacije javnega značaja**. Če za določeno področje obstaja nacionalni namenski portal, organi informacije objavijo na tem portalu. Podatke, objavljene na nacionalnem portalu, lahko kdorkoli ponovno uporablja v pridobitne ali druge namene brezplačno, pod pogoji, da se:

* ponovna uporaba podatkov izvaja v skladu z zakonom, ki ureja varstvo osebnih podatkov in
* ob vsaki ponovni uporabi navede vir podatkov, ki je na nacionalnem portalu odprtih podatkov naveden ob podatkih za ponovno uporabo.

Na podlagi 10.b člena Zakona o dostopu do informacij javnega značaja podatke javnega sektorja za ponovno uporabo lahko uporablja brezplačno kdorkoli za nepridobitni ali pridobitni namen, pod pogojem, da navede vir podatkov. Pod vir podatkov je mišljena navedba institucije, od koder podatki izvirajo, spletno mesto, kjer so bili pridobljeni, in dan, na katerega so bili podatki pridobljeni.[[10]](#footnote-10) **Tako so npr. na portalu OPSI javno dostopni podatki o »**[**Strokovnih delavcih za vzgojo in izobraževanje, vodstvenih, svetovalnih in drugih strokovnih delavcih v vrtcih po spolu, obliki lastnine in delovnem času**](https://podatki.gov.si/dataset/surs0952609s)**«.[[11]](#footnote-11)**

Nadalje npr. **Portal plač javnega sektorja[[12]](#footnote-12)** omogoča pregled in analizo podatkov o tipih izplačil, vrstah izplačil in virih sredstev, ki jih proračunski uporabniki obračunavajo pri plačah zaposlenih v javnem sektorju. Pravni viri za delovanje portala so [ZSPJS](http://www.pisrs.si/Pis.web/pregledPredpisa?sop=2002-01-2760), [Uredba o enotni metodologiji in obrazcih za obračun in izplačilo plač v javnem sektorju](http://www.pisrs.si/Pis.web/pregledPredpisa?sop=2009-01-0487)[[13]](#footnote-13) ter [Pravilnik o metodologiji za posredovanje in analizo podatkov o plačah, drugih izplačilih in številu zaposlenih v javnem sektorju](http://www.pisrs.si/Pis.web/pregledPredpisa?sop=2014-01-1170)[[14]](#footnote-14). **Na portalu plač so razvidni tudi podatki o delovnih mestih pri posameznih proračunskih uporabnikih. Tako je npr. za Osnovno šolo Jožeta Moškriča (št. PU=** **66290) navedeno, da ima zasedeni 2 delovni mesti – svetovalni delavec.**

Način posredovanja informacij javnega značaja prosilcem in v svetovni splet, zaračunavanje stroškov takega posredovanja, ceno in druge pogoje ponovne uporabe informacij javnega značaja ter poročanje o zagotavljanju dostopa do informacij javnega značaja določa Uredba o posredovanju in ponovni uporabi informacij javnega značaja.[[15]](#footnote-15)

Nadalje ZDIJZ v šestem odstavku 6. člena določa, da organ prosilcu **zavrne zahtevo za ponovno uporabo zahtevane informacije**, če se zahteva nanaša na:

1. podatek iz prvega odstavka tega člena ali
2. podatek, zavarovan s pravicami intelektualne lastnine tretjih oseb, ali
3. **podatek, s katerim razpolagajo** izvajalci javne službe javne radiotelevizije ali **izvajalci javne službe na področju izobraževalne,** raziskovalne ali kulturne **dejavnosti** ali
4. podatek, za katerega drug zakon določa, da je dostopen samo upravičenim osebam.

Namen prepovedi iz 3. točke šestega odstavka 6. člena je v zavrnitvi zahteve za posredovanje raziskovalnih in izobraževalnih gradiv/dokumentov (zaradi pogosto nejasne meje med različnimi vrstami podatkov in pravicami tretjih oseb na teh podatkih – pravice intelektualne lastnine tretjih oseb). Dostop do rezultatov raziskav in znanstvenih publikacij je že zajet v okviru instituta odprtih podatkov, ki upošteva vse specifičnosti in omejitve raziskovalnega sektorja.

**Ponovna uporaba navedenih podatkov je dovoljena na podlagi 6.č člena, ki določa, da**  organi zagotavljajo ponovno uporabo raziskovalnih podatkov s posredovanjem v svetovni splet z objavo v odprtih formatih, ki upoštevajo formalne odprte standarde, v strojno berljivi obliki, skupaj z metapodatki, če gre za **izvajalce javne službe na področju raziskovalne dejavnosti in izvajalce javne službe na področju izobraževalne dejavnosti, višje od srednješolske stopnje, glede raziskovalnih podatkov, ki so financirani iz javnih sredstev.** Raziskovalni podatki, ki so financirani iz javnih sredstev ter jih raziskovalci, raziskovalne organizacije, organizacije, ki financirajo raziskave, ali izobraževalne organizacije, ne glede na to ali gre za zasebno-pravne ali javno-pravne subjekte, že odprto dostopno objavijo na svetovnem spletu v okviru institucionalnih ali tematskih spletnih odložišč, se lahko brezplačno ponovno uporabijo za pridobitne ali nepridobitne namene.

Na podlagi zgoraj navedenega menimo, da ministrstvo, pristojno za šolstvo ter vzgojno-izobraževalni zavodi in drugi izvajalci javnoveljavnih programov oziroma programov s pridobljeno javno veljavnostjo (za svoje zaposlene) razpolagajo z zahtevanimi podatki o svetovalnih delavcih (v kolikor so v evidenci vneseni pod tem (ustreznim) nazivom glede na delovno mesto), in so jih pod navedenimi pogoji dolžni posredovati prosilcu, ki zahteva dostop do navedenih podatkov. Pri čemer pa konkretni subjekti/zavezanci niso zavezani k proaktivni objavi podatkov o zaposlenih svetovalnih delavcih na svetovnem spletu. Za ponovno uporabo je dostop do podatkov, ki se nahajajo v že izdelanih raziskovalnih in izobraževalnih gradivih/dokumentih mogoče le v primeru, da jih je zavezanec predhodno objavil na svetovnem spletu.

Na koncu poudarjamo, da v konkretnih upravnih zadevah interpretirajo predpise upravni organi in sodišča. Ministrstvo lahko posreduje le neobvezno in nezavezujoče pravno mnenje, v katerem je smiselno/splošno zajet odgovor na vaše vprašanje, ki omogoča subsumpcijo vam znanih dejstev pod ustrezno pravno normo.

Več o obveznostih zavezancev po ZDIJZ si lahko preberete na spletni strani Sektorja za transparentnost, integriteto in politični sistem, kjer so objavljena mnenja, pojasnila in odgovori na vprašanja posameznih zavezancev, in sicer: <https://www.gov.si/teme/informacije-javnega-znacaja/>.

Lep pozdrav,

Pripravil: Mateja Mahkovec

Ciril Repnik generalna direktorica

sekretar

Poslano:

- naslovniku po elektronski pošti

1. Uradni list RS, št. [51/06](http://www.uradni-list.si/1/objava.jsp?sop=2006-01-2180) – uradno prečiščeno besedilo, [117/06](http://www.uradni-list.si/1/objava.jsp?sop=2006-01-5018) – ZDavP-2, [23/14](http://www.uradni-list.si/1/objava.jsp?sop=2014-01-0876), [50/14](http://www.uradni-list.si/1/objava.jsp?sop=2014-01-2077), [19/15](http://www.uradni-list.si/1/objava.jsp?sop=2015-01-0728) – odl. US, [102/15](http://www.uradni-list.si/1/objava.jsp?sop=2015-01-4086), [7/18](http://www.uradni-list.si/1/objava.jsp?sop=2018-01-0275)

 in [141/22](http://www.uradni-list.si/1/objava.jsp?sop=2022-01-3466). [↑](#footnote-ref-1)
2. <https://www.ajpes.si/RZIJZ> [↑](#footnote-ref-2)
3. ZDIJZ, členi od 10. do 11. [↑](#footnote-ref-3)
4. [https://www.dz-rs.si/wps/portal/Home/zakonodaja/izbran/!ut/p/z1/04\_Sj9CPykssy0xPLMnMz0vMAfIjo8zivSy9Hb283Q0N3E3dLQwCQ7z9g7w8nAwsnMz1w9EUGAWZGgS6GDn5BhsYGwQHG-pHEaPfAAdwNCBOPx4FUfiNL8gNDQ11VFQEAAXcoa4!/dz/d5/L2dBISEvZ0FBIS9nQSEh/?uid=C1257A70003EE6A1C1257F9B005B4641&db=kon\_zak&mandat=VII](https://www.dz-rs.si/wps/portal/Home/zakonodaja/izbran/%21ut/p/z1/04_Sj9CPykssy0xPLMnMz0vMAfIjo8zivSy9Hb283Q0N3E3dLQwCQ7z9g7w8nAwsnMz1w9EUGAWZGgS6GDn5BhsYGwQHG-pHEaPfAAdwNCBOPx4FUfiNL8gNDQ11VFQEAAXcoa4%21/dz/d5/L2dBISEvZ0FBIS9nQSEh/?uid=C1257A70003EE6A1C1257F9B005B4641&db=kon_zak&mandat=VII) [↑](#footnote-ref-4)
5. Uradni list RS, št. [16/07](http://www.uradni-list.si/1/objava.jsp?sop=2007-01-0718) – uradno prečiščeno besedilo, [36/08](http://www.uradni-list.si/1/objava.jsp?sop=2008-01-1460), [58/09](http://www.uradni-list.si/1/objava.jsp?sop=2009-01-2871), [64/09 – popr.](http://www.uradni-list.si/1/objava.jsp?sop=2009-21-3033), [65/09 – popr.](http://www.uradni-list.si/1/objava.jsp?sop=2009-21-3051), [20/11](http://www.uradni-list.si/1/objava.jsp?sop=2011-01-0821), [40/12](http://www.uradni-list.si/1/objava.jsp?sop=2012-01-1700) – ZUJF,

 [57/12](http://www.uradni-list.si/1/objava.jsp?sop=2012-01-2410) – ZPCP-2D, [47/15](http://www.uradni-list.si/1/objava.jsp?sop=2015-01-1934), [46/16](http://www.uradni-list.si/1/objava.jsp?sop=2016-01-1999), [49/16 – popr.](http://www.uradni-list.si/1/objava.jsp?sop=2016-21-2169), [25/17](http://www.uradni-list.si/1/objava.jsp?sop=2017-01-1324) – ZVaj, [123/21](http://www.uradni-list.si/1/objava.jsp?sop=2021-01-2629), [172/21](http://www.uradni-list.si/1/objava.jsp?sop=2021-01-3352), [207/21](http://www.uradni-list.si/1/objava.jsp?sop=2021-01-4285), [105/22](http://www.uradni-list.si/1/objava.jsp?sop=2022-01-2603) – ZZNŠPP, [141/22](http://www.uradni-list.si/1/objava.jsp?sop=2022-01-3469) in

 [158/22](http://www.uradni-list.si/1/objava.jsp?sop=2022-01-4017) – ZDoh-2AA. [↑](#footnote-ref-5)
6. Uradni list RS, št. [108/09](http://www.uradni-list.si/1/objava.jsp?sop=2009-01-4891) – uradno prečiščeno besedilo, [13/10](http://www.uradni-list.si/1/objava.jsp?sop=2010-01-0520), [59/10](http://www.uradni-list.si/1/objava.jsp?sop=2010-01-3273), [85/10](http://www.uradni-list.si/1/objava.jsp?sop=2010-01-4554), [107/10](http://www.uradni-list.si/1/objava.jsp?sop=2010-01-5583), [35/11](http://www.uradni-list.si/1/objava.jsp?sop=2011-01-1743) – ORZSPJS49a, [27/12](http://www.uradni-list.si/1/objava.jsp?sop=2012-01-1121) –

 odl. US, [40/12](http://www.uradni-list.si/1/objava.jsp?sop=2012-01-1700) – ZUJF, [46/13](http://www.uradni-list.si/1/objava.jsp?sop=2013-01-1753), [25/14](http://www.uradni-list.si/1/objava.jsp?sop=2014-01-0961) – ZFU, [50/14](http://www.uradni-list.si/1/objava.jsp?sop=2014-01-2074), [95/14](http://www.uradni-list.si/1/objava.jsp?sop=2014-01-3949) – ZUPPJS15, [82/15](http://www.uradni-list.si/1/objava.jsp?sop=2015-01-3254), [23/17](http://www.uradni-list.si/1/objava.jsp?sop=2017-01-1206) – ZDOdv, [67/17](http://www.uradni-list.si/1/objava.jsp?sop=2017-01-3165), [84/18](http://www.uradni-list.si/1/objava.jsp?sop=2018-01-4122), [204/21](http://www.uradni-list.si/1/objava.jsp?sop=2021-01-4154) in

 [139/22](http://www.uradni-list.si/1/objava.jsp?sop=2022-01-3402). [↑](#footnote-ref-6)
7. Upravno sodišče RS, Sodba št. IV U 108/2021-19 z dne 15. 2. 2022. [↑](#footnote-ref-7)
8. Tretji odstavek 4. člena ZDIJZ določa, da »ponovna uporaba informacij javnega značaja« pomeni uporabo s strani

 fizičnih oseb ali pravnih oseb za pridobitne ali nepridobitne namene razen za prvotni namen v okviru javne naloge,

 zaradi katerega so bili dokumenti izdelani. [↑](#footnote-ref-8)
9. 5. člen ZDIJZ. [↑](#footnote-ref-9)
10. Priročnik za odpiranje podatkov javnega sektorja:

 https://nio.gov.si/nio/asset/prirocnik+za+odpiranje+podatkov+javnega+sektorja-725 [↑](#footnote-ref-10)
11. <https://podatki.gov.si/dataset/surs0952609s> [↑](#footnote-ref-11)
12. http://www.pportal.gov.si/ [↑](#footnote-ref-12)
13. Uradni list RS, št. [14/09](http://www.uradni-list.si/1/objava.jsp?sop=2009-01-0487), [23/09](http://www.uradni-list.si/1/objava.jsp?sop=2009-01-0979), [48/09](http://www.uradni-list.si/1/objava.jsp?sop=2009-01-2423), [113/09](http://www.uradni-list.si/1/objava.jsp?sop=2009-01-5149), [25/10](http://www.uradni-list.si/1/objava.jsp?sop=2010-01-1096), [67/10](http://www.uradni-list.si/1/objava.jsp?sop=2010-01-3703), [105/10](http://www.uradni-list.si/1/objava.jsp?sop=2010-01-5472), [45/12](http://www.uradni-list.si/1/objava.jsp?sop=2012-01-1922), [24/13](http://www.uradni-list.si/1/objava.jsp?sop=2013-01-0868), [51/13](http://www.uradni-list.si/1/objava.jsp?sop=2013-01-1975), [12/14](http://www.uradni-list.si/1/objava.jsp?sop=2014-01-0354), [24/14](http://www.uradni-list.si/1/objava.jsp?sop=2014-01-0957), [52/14](http://www.uradni-list.si/1/objava.jsp?sop=2014-01-2339), [59/14](http://www.uradni-list.si/1/objava.jsp?sop=2014-01-2608),

 [24/15](http://www.uradni-list.si/1/objava.jsp?sop=2015-01-1063), [3/16](http://www.uradni-list.si/1/objava.jsp?sop=2016-01-0139), [70/16](http://www.uradni-list.si/1/objava.jsp?sop=2016-01-2985), [14/17](http://www.uradni-list.si/1/objava.jsp?sop=2017-01-0674), [68/17](http://www.uradni-list.si/1/objava.jsp?sop=2017-01-3257), [6/19](http://www.uradni-list.si/1/objava.jsp?sop=2019-01-0175), [51/19](http://www.uradni-list.si/1/objava.jsp?sop=2019-01-2401), [59/19](http://www.uradni-list.si/1/objava.jsp?sop=2019-01-2670), [78/19](http://www.uradni-list.si/1/objava.jsp?sop=2019-01-3498), [157/20](http://www.uradni-list.si/1/objava.jsp?sop=2020-01-2713), [191/20](http://www.uradni-list.si/1/objava.jsp?sop=2020-01-3352), [13/21](http://www.uradni-list.si/1/objava.jsp?sop=2021-01-0303), [101/21](http://www.uradni-list.si/1/objava.jsp?sop=2021-01-2185), [122/21](http://www.uradni-list.si/1/objava.jsp?sop=2021-01-2623), [145/21](http://www.uradni-list.si/1/objava.jsp?sop=2021-01-2856), [194/21](http://www.uradni-list.si/1/objava.jsp?sop=2021-01-3884),

 [15/22](http://www.uradni-list.si/1/objava.jsp?sop=2022-01-0232), [99/22](http://www.uradni-list.si/1/objava.jsp?sop=2022-01-2505), [117/22](http://www.uradni-list.si/1/objava.jsp?sop=2022-01-2811) in 151/22. [↑](#footnote-ref-13)
14. Uradni list RS, št. [28/14](http://www.uradni-list.si/1/objava.jsp?sop=2014-01-1170), [52/14](http://www.uradni-list.si/1/objava.jsp?sop=2014-01-2341), [88/16](http://www.uradni-list.si/1/objava.jsp?sop=2016-01-3930), [119/21](http://www.uradni-list.si/1/objava.jsp?sop=2021-01-2554) in [15/22](http://www.uradni-list.si/1/objava.jsp?sop=2022-01-0234). [↑](#footnote-ref-14)
15. Uradni list RS, št. [24/16](http://www.uradni-list.si/1/objava.jsp?sop=2016-01-0994) in [146/22](http://www.uradni-list.si/1/objava.jsp?sop=2022-01-3683). [↑](#footnote-ref-15)